— За адзін дзень сабраў неабходныя даведкі. Маці і дзед благаславілі ў дарогу, і адправіўся ў Гродна. Вучыцца было лёгка і цікава. З першага курса падзарабляў і забяспечваў свае патрэбы ў грашах. Па начах з аднакурснікамі разгружалі вагоны. Удалося мне ўладкавацца вартаўніком. Цяжка было спачатку, калі ахоўваў фабрыку дзіцячых цацак. Усю ноч выстойваў у прахадной, а раніцай ішоў на заняткі. За працу атрымліваў 75 рублёў штомесячна. Лягчэй было на старэйшых курсах, калі вартаваў абласную санстанцыю, дзе мог ноччу паспаць. Ніхто не перашкаджаў вечарамі займацца вучобай. За сем гадоў студэнцтва ўсе экзамены здаваў толькі на выдатна.